Ársreikningur :

Bókari Kaupmannsins ehf. er búinn að skila af sér bókhaldi félagsins til uppgjörs hjá VB bókhaldsstofu slf. Þar sem bókarinn er ekki viðurkenndur bókari þá eru nokkur atriði sem eftir er að færa í bókhaldið ásamt hefðbundnum uppgjörsfærslum í árslok. Í excel skjalinu eru nokkur vinnublöð sem gagnast við gerð ársreiknings (rekstur og efnahagur).

1. Eftir er að færa birgðabreytingu ársins en birgðir félagsins í árslok koma fram í excel skjalinu. Ein vara (vörunúmer 1020) er gölluð og talin verðlaus.

2. Eftir er að færa varúðarniðurfærslu krafna. Fjármálastjóri félagsins hefur yfirfarið viðskiptakröfur og komist að því að líklegt er að kröfur að fjárhæð kr. 200.000 muni tapast miðað við stöðuna í árslok 2014.

3. Á biðreikningi er ein færsla. Hún tengist útgreiddum arði í ágúst 2014. Bókari félagsins hafði ekki kunnáttu til að færa hann með réttum hætti og því þarf að gera það nú. Þegar bókarinn gerði færsluna á biðreikninginn var mótbókunin á bankareikning, enda fengu hluthafar arðinn sinn útgreiddan. Fjármagnstekjuskatturinn var svo greiddur á eindaga 4. nóv.

4. Eftir er að reikna upp langtímalán félagsins og reikna áfallna vexti. Síðasti greiðsludagur lánsins var 15. desember 2014 og eru vextir á láninu 7%. Vísitala neysluverðs þann 1. desember 2014 var 423,2 en þann 1. janúar 2015 var hún 421,0. Grunnvísitalan lánsins er 396,5. Eftirstöðvar nafnverðs voru kr. 7.112.175.

5. Eftir er að færa fyrningar ársins. Félagið beitir svokallaðri línulegri afskrift (ekki skattalegri) á rekstrarfjármuni sína. Eina fjárfesting ársins var sú að félagið keypti í apríl afgreiðslukassa fyrir kr. 500.000, áætlað hrakvirði er kr. 80.000. Fasteign félagsins var keypt árið 2005 á kr. 19.000.000 og áætlað hrakvirði hennar er kr. 1.000.000 og áætlaður líftími hennar 50 ár. Skrifstofuáhöld og tæki samanstanda af tölvubúnaði og var hann keyptur árið 2013 á kr. 5.500.000, en hann hefur ekki neitt hrakvirði. Áætlaður líftími skrifstofubúnaðar er 5 ár. Félagið á einnig vöruflutningabifreið sem var keypt árið 2012 á kr. 4.000.000 og áætlað hrakvirði hennar er kr. 400.000 og áætlaður líftími 10 ár.

Búið er að setja upp fyrningaskýrsluna að hluta í fylgiskjali og þarft þú að ljúka við hana.

Ekki þarf að bæta við bókhaldslyklum í prófjöfnuðinn.

6. Félagið hefur verið að þróa nýjan hugbúnað í tengslum við pöntunarkerfi sitt. Einn starfsmaður hefur sinnt þessu og má segja að um helmingur af hans tíma hafi farið í þetta verkefni árið 2014. Árslaun hans voru kr. 3.000.000 og síðan falla til launatengd gjöld einnig (hann greiðir í viðbótarlífeyrissjóð). Fjármálastjóri félagsins vill eignfæra þennan kostnað. Hrakvirði kr. 0 og eignfærsla í desember.

7. Gjaldkeri félagsins gleymdi að greiða vsk á tilsettum tíma þann 5. desember með þeim afleiðingum að lagt var á álag að fjárhæð kr. 45.000. Bókarinn færði heildarfjárhæðina sem greidd var ríkinu debet á uppgjörsreikning vsk.